Bugun oqshomi. Shavkat Mirziyoevning Qirg'iziston prezidenti bilan muloqoti, fohishaxonalar haqida gapirgan advokat va ajrashayotgan Alisher Usmonov

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
“Mahalla” telekanali tomonidan efirga uzatilgan “Minbar” tok-shousida advokat Amrullo Ahmedov fohishaxonalar foyda keltirayotganini aytdi. Keyinchalik uning o'zi holat yuzasidan tushuntirish berdi.
Uning ma'lum qilishicha, telekanal orqali efirga uzatilgan ko'rsatuvdan olingan keng tarqalgan video aslida boshqa maqsadda aytilgan fikrlar tashlab yuborilgan holda ommaning e'tiborini tortish va unga nisbatan yomon fikr uyg'otish uchun montaj qilingan.
“Shaxsan menga bu holatdan kim yoki qaysi tashkilot manfaatdor bo'lishi ma'lum emas. Lekin fohishalar yordamida narkobiznesni targ'ib qilish, yoshlarimizni jinoyat sodir etish yo'liga yetaklash noto'g'ri usul ekanini va bundan voz kechish zarurligi ta'kidlamoqchi bo'lib aytilgan gaplarim shunchaki qirqib tashlangan. Ushbu nutqimda biz deb gapirganimning boisi ham ushbu illatga barchamiz mas'ul ekanligimizni bildiradi”, — deya ta'kidlagan advokat. Shunaqa gaplar.
O'zbekistonning 4 oydagi tashqi savdo aylanmasi hajmi ma'lum qilindi.
O'zbekistonning 4 oydagi tashqi savdo aylanmasi 17,2 milliard AQSh dollariga teng bo'ldi. Bu haqda Statistika qo'mitasi “Bugun.uz”ga xabar berdi.
Qo'mita ma'lumotlariga ko'ra, 2022 yilning yanvar-aprel oylarida O'zbekistonning tashqi savdo aylanmasi 17,2 milliard dollarga teng bo'lgan. Bu 2021 yilning mos davri bilan solishtirilganda 6,5 milliard dollarga yoki 61,2 foizga oshgan. Unda eksport 7,1 milliard dollarni tashkil etgan. Shundan:
Shuningdek, 4 oydagi tashqi savdo aylanmasida import 10,1 milliard dollarga yetgan. Bunda:
Samarqand viloyati Qo'shrabod tumanida ichki ishlar organi xodimi ayolga kuch ishlatayotgani aks etgan video tarqaldi. Ichki ishlar vazirligi matbuot kotibi holat yuzasidan munosabat bildirdi.
Ma'lum bo'lishicha, voqea 2021 yilning 16 iyun kuni Qo'shrabod tumani prokuraturasi binosida sodir bo'lgan. Videoda ichki ishlar organi xodimi ayolning qo'lini qayirib, olib ketayotgani aks etgan.
Mazkur holat Ichki ishlar vazirligi Shaxsiy xavfsizlik xizmati tomonidan o'rganilmoqda. xodimning harakatlari to'liq tekshirilib, holatga huquqiy baho beriladi.
Shavkat Mirziyoev 19 may kuni Qirg'iziston prezidenti Sadir Japarov bilan telefon orqali muloqot qildi. Bu haqda Prezident matbuot xizmati xabar berdi.
O'zbekiston va Qirg'iziston o'rtasidagi do'stlik, yaxshi qo'shnichilik va strategik sheriklik munosabatlarini yanada mustahkamlashning dolzarb masalalari ko'rib chiqilgan.
Turli darajalarda o'zaro muloqot va almashinuvlar faollashgani mamnuniyat bilan qayd etildi. Savdo-iqtisodiy hamkorlik kengayib bormoqda – yil boshidan tovar ayirboshlash 30 foizga oshgan.
Erishilgan kelishuvlarni amalga oshirish hamda beshta muhim yo'nalish – Davlat chegarasiga oid masalalarda, savdo-sotiqni ko'paytirish, sanoat kooperatsiyasini kengaytirish, transport va energetika sohalarida qo'shma infratuzilma loyihalarini ilgari surish borasidagi amaliy hamkorlikda aniq natijalarga erishishga alohida e'tibor qaratilgan.
Mintaqaviy muloqot masalalari muhokama qilinar ekan, Markaziy Osiyo davlatlari rahbarlarining navbatdagi Maslahat uchrashuvi kun tartibini har tomonlama tayyorlash muhimligi qayd etilgan.
Etakchilar bo'lajak ikki va ko'p tomonlama tadbirlar rejasini ham ko'rib chiqqan. O'zbekiston va Qirg'iziston Prezidentlarining telefon orqali muloqoti har doimgidek ochiqlik, ishonch va do'stlik ruhida o'tgan.
xo'sh, olamda nima gap?
Milliarder Alisher Usmonov rafiqasi, Umumrossiya badiiy gimnastika federatsiyasi prezidenti Irina Viner bilan ajrashmoqda.
Ma'lum qilinishicha, ular 50 yilga yaqin birga yashab, shundan 30 yil qonuniy nikohda bo'lgan. Ularning har biri alohida uyga egaligi, turmush o'rtoqlar hatto birga yashamasligi ta'kidlangan. Ajrashish uchun ariza 4 may kuni kelib tushgan. Shu bilan birga, Usmonov ishda fuqaroviy da'vogar, Viner esa javobgar sifatida ishtirok etadi.
Endi er-xotin umumiy mulkni bo'lishishi kerak. Mulkning bir qismi yaqinda sanktsiyalarga uchragan: Frantsiyada milliarderning ikkita vertolyoti, Germaniyada esa onasi nomi bilan atalgan 156 metrlik “Dilbar” yaxtasi hibsga olingan. Hozircha na Viner, na Usmonov ajrashish qaroriga izoh bermagan.
Estoniya, Litva, Latviya va Polsha NATO’dan har bir davlatdagi harbiylar sonini 2 mingdan 6 ming kishigacha oshirishni so'radi.
Ushbu mamlakatlar alyansdan hududida havo hujumidan mudofaa tizimlarini joylashtirishni ham so'ragan. “Rossiyaning NATO a'zolariga nisbatan harbiy tajovuzini inkor eta olmaymiz. Rossiya o'z qurolli kuchlarini tezda NATO’ning sharqiy chegarasi yaqinida to'plashi mumkin”, deyiladi xabarda.
Boltiqbo'yi rejasiga ko'ra, NATO qo'shinlarining to'liq bo'linmasini doimiy ravishda joylashtirilmaslik kerak. Ammo 20 mingga yaqin askar kontingenti har bir davlat tahdid ostida bo'lsa, tezda jam bo'lishi taxmin qilinmoqda.
Hozirda Polsha hududida 10 mingdan ortiq amerikalik harbiylar bor, ularning soni Rossiyaning Ukrainaga bostirib kirishidan oldin 4500 ga yaqin bo'lgan. Shu bilan birga, Varshava kelajakda bundan ham ko'proq askarlar bo'lishiga umid qilmoqda. Biroq Shimoliy Atlantika alyansining ushbu hududlarda harbiy mavjudligini kengaytirishni NATO’ning barcha a'zolari ma'qullanmagan. Jumladan, Frantsiya va Italiya rus qo'shinlarining tez orada Boltiqbo'yi mamlakatlari yoki Polshaga hujum qilishi ehtimoliga shubha bilan qaragan. Ular bunday rejani amalga oshirish qimmat jarayon bo'lib, bu boshqa davlatlardan qo'shinlarni jalb qilishini aytgan.
Bugun bilan yashang. “Bugun”da qoling.